आयोजक झापा पाँचौंपल्ट फाइनलमा
आयोजक झापा ११ टिम शनिबार पाँचौं झापा गोल्डकप फुटबल प्रतियोगिताको फाइनल पुगेको छ । दोस्रो सेमिफाइनल खेलमा संकटा क्लब काठमाडौंलाई २–० ले पराजित गर्दै घरेलु टोली झापा लगातार पाँचौंपल्ट प्रतियोगिताको फाइनल पुगेको छ ।
बिर्तामोड — आयोजक झापा ११ टिम शनिबार पाँचौं झापा गोल्डकप फुटबल प्रतियोगिताको फाइनल पुगेको छ । दोस्रो सेमिफाइनल खेलमा संकटा क्लब काठमाडौंलाई २–० ले पराजित गर्दै घरेलु टोली झापा लगातार पाँचौंपल्ट प्रतियोगिताको फाइनल पुगेको छ ।डोमालाल राजवंशी रंगशालामा झापाका लागि दुवै गोल स्ट्राइकर विमल घर्तीमगरले गरे । विमलले १६ र ५८ औं मिनेटमा गोल गर्दै झापाको फाइनल यात्रा तय गरिदिए । १६ औं मिनेटमा झापाका विदेशी खेलाडी आन्द्रेस नियाको पासमा विमलले संकटाका गोलरक्षक रोहित कार्कीलाई बिट गर्दै सहजै गोल गरेका थिए । ५८ औं मिनेटमा विकास मेराग्लियाको क्रसपासमा विमलले वान टचमै गोल गरे । विमलको प्रहार सही जजमेन्ट गरेर गोलरक्षक रोहितले डाइभ गरे पनि गोल रोक्ने प्रयास विफल भयो । संकटा खेलमा मिहिनेत गरे पनि पाएका अवसर गोलमा परिणत गर्न असफल भयो । १५ औं मिनेटमा संकटाका गणेश हमालको प्रहार आकासिएको थियो । संकटाका यानिकले २७ औं मिनेटमा बक्सभित्रबाट गरेको कडा प्रहार झापाका गोलरक्षक दीप कार्कीले बचाए । ३१ औं मिनेटमा यानिककै हेडर गोलरक्षक बिट भएको अवस्थामा पनि गोल हुन सकेन । गोललाइनबाट झापाका दीपेश आलेमगरले क्लियर गरिदिए । उत्तम राईको फ्रिकिक प्रहार गोलरक्षक दीपले पञ्च गरेर बाहिर पठाएको समय ३४ औं मिनेटमा चलिरहेको थियो । ५० औं मिनेटमा संकटाका फोडे फोफोनाको प्रहार पोस्टमाथिबाट बाहिरियो । ७६ औं मिनेटमा संकटाका उत्तम राईले पेनाल्टी एरियामा निकालिदिएको पासलाई दिपेश आलेमगरले हेड गर्न भ्याएनन् । गोलरक्षक दीपले अघि बढेर नियन्त्रणमा लिए । ८० औं मिनेटमा संकटाका दीपेशको प्रहार गोलरक्षक दीपले पञ्च गरेर बाहिर पठाए । झापाका डिफेन्डर देवेन्द्र तामाङको पासमा बक्सभित्र रुमेश बर्तौलाले गरेको प्रहार बार माथिबाट बाहिरियो । जतिबेला खेल सकिन दुई मिनेट बाँकी थियो ।संकटाका प्रशिक्षक सल्यान खड्गीले पहिलो हाफमा बनाएको २–३ राम्रा अवसर गोलमा परिणत गर्न नसक्नु नै पराजित हुनुको मुख्य कारण रहेको बताए । उनले फुटबलमा जित्नका लागि गोल नै चाहिने भएकाले राम्रो खेलेर पनि नतिजाविहीन हुनुपरेको सुनाए । झापाका प्रशिक्षक सन्तोष गुरुङले रणनीतिअनुसार स्कोर निकाल्न सफल भएको बताए । उनका अनुसार डिफेन्डर र स्ट्राइकरले राम्रो खेले । ‘हामीले पहिलो हाफमै एक गोल गरेका थियौं, त्यसैले दोस्रो हाफमा स्कोर जोगाउनुपर्ने दबाब थियो तर खेलाडीले दोस्रो हाफमा झन राम्रो खेल पस्किए,’ उनले भने ।गोलकर्ता विमल प्लेयर अफ द म्याच भए । उनले १० हजार रुपैयाँ प्राप्त गरे । गोल्डकपको फाइनल सोमबार हुनेछ ।